I 2023 afsættes 45,5 millioner kroner til løft af tilskud til ungdomsuddannelser i udkantsområder. Det oplyser Børne og Undervisningsministeriet i en pressemeddelelse . Regeringen og et flertal i Folketinget har mandag eftermiddag indgået en aftale, der sikrer et  økonomisk løft af Forberedende grunduddannelse (FGU), voksen- og efteruddannelser samt erhvervsskoler og gymnasier i udkantsområder. Aftalen kommer efter, en række institutioner meldte om økonomiske udfordringer. Dronninglund Gymnasium var ét af de i alt 31 udkantsgymnasier, der stod til at miste det økonomiske tilskud fra regeringen, som i en årrække har holdt hånden under dem. Men så vidt kom det ikke. En midlertidig løsning Aftalen er en 1-årig videreførelse af den midlertidige forhøjelse af udkantstilskuddet til almene gymnasier på 15,5 millioner kroner samt videreførelse af forhøjelse af den midlertidige pulje til særtilskud til små erhvervsskoler på samlet 30 millioner kroner i 2023. Det svarer til en tredobling af puljen fra 2022 til 2023. - Jeg er meget glad for, at vi holder hånden under ungdomsuddannelserne i udkantsområder. De er både afgørende for de unge, som bor i yderområderne, og så er de lokalsamfundenes bankende hjerte, siger børne- og undervisningsminister Pernille Rosenkrantz-Theil (S). Ikke desto mindre, må udkantsgymnasierne fortsat vente på en gymnasiereform, der i fremtiden skal forsimple det såkaldte taxametersystem og finde en varig løsning på tilskudssystemet til ungdomsuddannelser.

Referat:
De 31 udkantsgymnasier kan ånde lettet op - for nu. Løsningen er midlertidig.